Waarskuwing: Sterk wind Dinsdagaand in Gauteng verwagArgieffoto ŉ Sterk wind sal dele van Gauteng na verwagting Dinsdagaand van omstreeks middernag tot Woensdag in die vroeë oggendure tref. Themba Gadebe, woordvoerder van die Stad Ekurhuleni, het Dinsdag gesê die Suid-Afrikaanse Weerdiens het gewaarsku die wind sal skielik opsteek en kan erge skade veroorsaak. “Inwoners word aangeraai om so ver as moontlik binnenshuis te bly en weg van vensters wat in die rigting van die wind oopmaak. Persone wat reis word gemaan om versigtig te wees vir kruiswinde, veral tussen geboue en puin wat rondgewaai kan word,” het Gadebe bygevoeg. “Inwoners moet ook padgee voor bome wat omval en kragdrade.” Hy het gesê klein bote moet ook nie op die oop water wees nie en eerder skuiling soek by ŉ hawe, in ŉ riviermond of beskermde baai. Geparkeerde vliegtuie moet in die rigting van die wind geparkeer word en vasgemaak word. Gadebe het gesê beamptes van die munisipaliteit se rampbestuurdienste sal regdeur die nag op hoë gereedheid bly.